Det 16-årige brandoffers storebror fortæller om racisme og mobning, mens en far til en af de drenge, der stod bag mandagens overfald, fortæller om vold og overfald på blandt andet sin dreng.

Annonce

RY: Der tegner sig et mere og mere tydeligt billede af den konflikt, der mandag kulminerede i, at fire drenge fra Mølleskolen kastede en benzin-bombe på en klassekammerat, der blev forbrændt på cirka 30 procent af kroppen. Han er er uden for livsfare. Og jo flere informationer, der kommer frem, des mere besynderligt virker det, at konflikten ikke er blevet stoppet langt tidligere. Faderen til en af de drenge, der er varetægtsfængslet i sagen, fortæller anonymt til Ekstra Bladet, at det ikke alene er den 16-årige afghanske dreng, der er offer i sagen. Det gælder også for de fire fængslede drenge, og faderen siger til avisen, at drengene er blevet totalt svigtet af deres lærere og af skolens ledelse.

- Der har været mange problemer med ham (den afghanske dreng, red.), lige siden han begyndte for tre år siden. Der har været uro. Flere forældre har bedt lærerne om at gøre noget. Jeg har hidset mig op for at få noget til at ske, men lærerne har været konfliktsky over for ham,siger faderen til Ekstra Bladet.

Det har været almindelig kendt, at når Ali flippede ud, så handlede det for de andre børn bare om at komme væk. Anonym forælder

Annonce

Grov mobning

På den anden side fortæller den 16-årige drengs storebror, Mohammad Akbari, til TV 2, at lillebroren i længere tid har været udsat for grov mobning og racisme. Han fortæller også, at han forud for overfaldet flere gange advarede skolen mod en gruppe drenge.

- Det kommer bag på mig, at de tager det helt derud. Jeg havde hørt, at de skubber ham og mobber ham og er meget grove. Men jeg havde ikke forventet, at nogen var ude på at slå ham ihjel, siger Mohammad Akbari til TV2 og tilføjer: - Jeg har advaret skolen flere gange mod gruppen af drenge. Jeg har sagt til skolen, at enten gjorde gruppen af drenge noget ved Ali, eller også gjorde Ali noget ved sig selv. Jeg forstår ikke, at skolen ikke reagerede, siger han. Mohammad Akbari betegner desuden sin lillebror som en fredelig fyr, der ikke er nogen bølle eller ballademager.

Fakta i benzinbombe-sagen 6. februar kort inden klokken 19 mødes fem drenge på boldbanerne ved Ry-Hallerne. Mødet er aftalt på forhånd. Det ender med, at en eller flere af en gruppe på fire drenge kaster en antændt flaske med benzin på den femte dreng, der bliver forbrændt på cirka 30 procent af kroppen. Drengene er 15-16 år. 7. februar bliver de fire drenge varetægtsfænglset af Byretten i Horsens. Her ændres tiltalen fra forsøg på manddrab til vold. 8. februar stadfæster Landsretten varetægtsfængslingen, der gælder for fire uger. De fire drenge er anbragt på ungdomsinstitutioner.

Annonce

Voldsomme problemer

Stiftstidende har været i kontakt med en længere række af voksne, hvis børn er elever på Mølleskolen. Og billedet, der tegnes, er det samme: Den 16-årige dreng, der mandag blev overfaldet, har gennem flere år terroriseret både elever på alle klassetrin samt lærere på Mølleskolen. Der er ingen af Stiftstidendes kilder, der vil stå frem med navn, men de vil gerne fortælle. - Det har været almindelig kendt, at når Ali flippede ud, så handlede det for de andre børn bare om at komme væk, lyder en af beskrivelserne.

Andre kilder fortæller om mange tilfælde af slag, spark og endda kvælertag. Og om lærere, der har virket bange for og ikke har kunnet styre den 16-årige, hvis opførsel har fået klassekammerater til at blive væk fra skolen i perioder. Og om piger, der er blevet chikaneret på grund af deres køn. Der bliver også fortalt om klasseværelser, der er blevet raseret, og om computere brugt som kasteskyts. Det skal med, at samtlige kilder stærkt fordømmer mandagens overfald.

Annonce

Debat på Facebook